จีสตีลแปลงหนี้จบ3เดือนมีเงินผลิตเต็มกำลังต.ค.
จีสตีล มั่นใจจากนี้ 3 เดือน แปลงหนี้เป็นทุนจบ ผู้ถือหุ้นไฟเขียวเพิ่มทุนออกวอร์แรนต์ ผลิตเต็มกำลัง ต.ค.นี้
1 พ.ค. 2555

จีสตีล มั่นใจจากนี้ 3 เดือน แปลงหนี้เป็นทุนจบ ผู้ถือหุ้นไฟเขียวเพิ่มทุนออกวอร์แรนต์ ผลิตเต็มกำลัง ต.ค.นี้
การประชุมสามัญผู้ถือหุ้น บริษัท จีสตีล (GSTEEL) วันที่ 30 เม.ย. ใช้เวลากว่า 4 ชั่วโมง โดยมีวาระสำคัญเรื่องการปรับโครงสร้างหนี้ การแปลงหนี้เป็นทุน และการออกใบสำคัญแสดงสิทธิซื้อหุ้น (วอร์แรนต์) ให้กับผู้ถือหุ้นเดิมและผู้ร่วมทุนใหม่ ตลอดจนการหาเงินก้อนใหม่เข้ามาเพื่อเสริมสภาพคล่อง แม้ว่าผู้ถือหุ้นส่วนใหญ่ซักถามเรื่องผู้ร่วมทุนรายใหม่และการปรับโครงสร้างหนี้จำนวนมาก แต่สุดท้ายแล้วเสียงส่วนใหญ่อนุมัติให้ผ่าน
นายอมรศักดิ์ เกตุจรูญ รองประธานอาวุโส บริษัท บรุ๊คเคอร์ ที่ปรึกษาทางการเงินของบริษัท จีสตีล กล่าวว่า การปรับโครงสร้างหนี้ และการหาผู้ร่วมทุนใหม่ จะแล้วเสร็จภายในเวลา 3 เดือนนับจากนี้ เนื่องจากการเจรจาแต่ละรายต้องใช้เวลา และมีเจ้าหนี้จำนวนมากถึง 700 ราย ซึ่งส่วนใหญ่เป็นเจ้าหนี้ที่เกิดขึ้นในช่วงวิกฤตปี 2551 
ปัจจุบันยังไม่มีเจ้าหนี้รายใดเซ็นสัญญาปรับโครงสร้างหนี้ฉบับสุดท้าย ซึ่งบริษัทพยายามคุยกับเจ้าหนี้รายใหญ่ 25 ราย เพื่อแปลงหนี้เป็นทุน 9,000 ล้านหุ้นให้จบก่อน
“หากครั้งนี้สำเร็จ จะทำให้หนี้ของกลุ่มจีสตีลหายไป 1 ใน 3 ของหนี้ 2.9 หมื่นล้านบาท” นายอมรศักดิ์ กล่าว 
นายริวโซ โอกิโน ประธานเจ้าหน้าที่บริหาร บริษัท จีสตีล กล่าวว่า กำลังการผลิตปรับเพิ่มขึ้นมาเป็น 40% และคาดว่าในเดือน ต.ค. กำลังการผลิตจะกลับมาเป็น 100% ซึ่งจะมาจากเม็ดเงินไม่ต่ำกว่า 5,000 ล้านบาท ที่ผู้ร่วมทุนรายใหม่จะใส่เข้ามา